ΑΠΌΦΑΣΗ ΤΗΣ ΕΠΙΤΡΟΠΉΣ της 26ης Αυγούστου 2005 για τη θέσπιση εντύπου για τη διαβίβαση των αιτήσεων παροχής του ευεργετήματος πενίας, κατ' εφαρμογή της οδηγίας 2003/8/ΕΚ του Συμβουλίου (2005/630/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 2003/8/ΕΚ του Συμβουλίου, της 27ης Ιανουαρίου 2003, για βελτίωση της πρόσβασης στη δικαιοσύνη επί διασυνοριακών διαφορών μέσω της θέσπισης στοιχειωδών κοινών κανόνων σχετικά με το ευεργέτημα πενίας στις διαφορές αυτές (1), και ιδίως το άρθρο 16 παράγραφος 1, Μετά από διαβούλευση της επιτροπής που συστάθηκε με το άρθρο 17 της οδηγίας 2003/8/ΕΚ, Εκτιμώντας τα ακόλουθα: (1) Με την απόφαση 2004/844/ΕΚ της Επιτροπής (2) καταρτίστηκε το στερεότυπο έντυπο για την υποβολή αιτήσεων παροχής ευεργετήματος πενίας σύμφωνα με την οδηγία 2003/8/ΕΚ. (2) Σύμφωνα με την οδηγία 2003/8/ΕΚ, η Επιτροπή πρέπει να εκπονήσει επίσης στερεότυπο έντυπο προκειμένου να διευκολύνεται η διαβίβαση των αιτήσεων παροχής του ευεργετήματος πενίας μεταξύ των δικαστικών αρχών των κρατών μελών. (3) Σύμφωνα με τα άρθρα 1 και 2 του πρωτοκόλλου για τη θέση της Δανίας, που προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Δανία δεν συμμετέσχε στη θέσπιση της οδηγίας 2003/8/ΕΚ, η οποία κατά συνέπεια δεν έχει δεσμευτική ισχύ έναντι αυτής ούτε εφαρμόζεται σε αυτή, ΑΠΟΦΑΣΙΣΕ ΤΑ ΑΚΟΛΟΥΘΑ: Άρθρο μόνο Θεσπίζεται το στερεότυπο έγγραφο για τη διαβίβαση των αιτήσεων παροχής του ευεργετήματος πενίας που περιλαμβάνεται στο παράρτημα της παρούσας απόφασης. Βρυξέλλες, 26 Αυγούστου 2005.

[Source: multi_eurlex | Tokens: 1507]